Wat is rustelosebene-sindroom en wat is die simptome? - WelstandWelstand
Tuis / Advies / Wat is rustelosebene-sindroom en wat is die simptome?
Wat is rustelosebene-sindroom en wat is die simptome?
Rustelosebene-sindroom (RBS), ook bekend as Willis-Ekbom-siekte (WES), is neurologiese toestand wat enigiemand, ongeag ouderdom, kan raak.
RBS-simptome kom dikwels bedags voor wanneer jy sit of onaktief is en kan saans of in die nag vererger, of dit kom slegs in die aand of snags voor. Die lyer ervaar ongemaklike sensasies in die bene, wat selfs na die arms kan versprei. Persone wat dit ervaar, beskryf dit as onaangename tintelende, kruipende en kriewelende sensasies wat 'n oorweldigende behoefte laat ontstaan om jou bene of arms te beweeg. Die bewegings wat deur RBS veroorsaak word, staan bekend as periodieke ledemaatbewegings tydens slaap (PLBS).
Sommige mense ly slegs aan primêre RBS, waarvan die oorsake onbekend is, met geringe simptome. Ander weer, ly aan sekondêre RBS (met oorsake soos dié wat hier onder bespreek word) en gevolglike ernstiger simptome, wat 'n groot uitwerking op jou lewe kan hê. Dit kan veroorsaak dat jy te min slaap, wat jou funksionering gedurende die dag affekteer. Daarbenewens kan dit angs en depressie veroorsaak.
In die meeste gediagnoseerde gevalle is dokters onseker oor die oorsaak daarvan, maar medici vermoed dat gene 'n belangrike rol kan speel. Bykans 50% van alle mense wat aan RBS ly, het 'n familielid met dieselfde toestand.
Ander faktore wat verband kan hou met RBS of wat die toestand kan vererger:
Chroniese siektetoestande. Parkinsonsiekte, nierversaking, diabetes en periferale neuropatie veroorsaak dikwels simptome van RBS.
Medikasie. Sekere tipes medikasie, ook medikasie wat naarheid teëwerk, antipsigotiese middele, sekere antidepressante, asook verkoue- en allergiemedikasie wat verdowende antihistamiene bevat, kan die simptome vererger.
Swangerskap. Sommige vroue ervaar ook RBS gedurende swangerskap, veral in die laaste trimester. Simptome verdwyn dikwels binne 'n maand na die baba se geboorte.
Ander faktore soos alkohol- of kafeïeninname of te min slaap, asook 'n vitamien- en ystertekort, kan simptome aanwakker of vererger.
Daar bestaan geen enkele kuur of behandeling nie. Die behandeling sal van persoon tot persoon verskil. Hier volg 'n lys van maniere waaarop jy moontlik die simptome kan verlig. Sommige hiervan kan jy eers self probeer. Andersins, gaan spreek jou mediese praktisyn, wat vir jou sal raad gee oor sommige van die alternatiewe metodes of saam met jou 'n behandelingsplan sal uitwerk.
1. Eet-, drink- en slaapgewoontes: Indien sekere soorte kos of alkohol en kafeïen, of verkeerde slaapgewoontes RBS-simptome veroorsaak, oorweeg 'n leefstylaanpassing. Skakel kos en drank uit wat simptome vererger. Kweek gesonde slaapgewoontes – dit sal dalk nie jou RBS-simptome heeltemal verlig nie, maar kan sekere simptome verlig.
2. Siektetoestande en medikasie: Behandeling vir siektetoestande soos dié hierbo kan simptome verlig. Probeer, indien dit moontlik is, om medikasie wat RBS veroorsaak uit te skakel.
3. Yster- en vitamienaanvullings. Vra jou dokter om toetse vir moontlike tekorte te laat uitvoer en, as dit nodig is, die nodige aanvullings voor te skryf.
4. Oefen gereeld. Daar is bevind dat matige oefening soos aërobiese oefening en laeweerstandsoefening vir die onderlyf simptome kan verlig (en ook slaappatrone kan verbeter). Strawwe oefening, daarenteen, kan simptome vererger.
5. Joga en strekoefeninge. Hoewel dit onseker is hoe dit werk, is proefondervindelik bewys dat dit wel simptome verlig.
6. Massering: Daar is bevind dat die massering van beenspiere simptome verlig, waarskynlik omdat dit bloedsirkulasie verbeter. Dit kan tuis gedoen word of by iemand wat hierin spesialiseer.
7. Voorskrifmedikasie: Sekere medikasie kan simptome verlig, veral in die geval van matige of ernstige simptome. Raadpleeg jou dokter.
8. Warm en koue behandeling: Vir sommige persone werk 'n warm en vir ander 'n koue behandeling. Neem 'n warm of koue bad voor slaaptyd of plaas, byvoorbeeld, 'n warmwatersak of yspak op jou bene wanneer jy gaan slaap.